من بعد الضجة لي ناضت عليها البارح بسبب الإشهار لي دارت لشركة المعقمات خرجات ليلى حديوي باش تفسر للناس أنها ماكانش في خبارها أن الدولة محددة أسعار المعقمات وكتعتذر، وهاد العذر طبعا كثار من الزلة. ليلى حديوي قالت أنها ما شادة حتى ريال في الإشهار لي دارت على صفحتها في انستكَرام، واخا الماركة لي دايرة ليها الإشهار هي نفس الماركة لي كتخدم معاهم دنيا باطمة وهي طبعا ما كادير والو فابور. ليلى فسرات للناس انها نشرات داكشي فقط باش المتتبعين ديالها يشريو المعقمات ويوصلوهم حتى للدار وهادشي دارتو فابور ما واخدة فيه حتى سنتيم، وأنها بصح تقولبات وخطآت، وباش تبرد الحيحة لي نايضة عليها حطات تصاور من الجريدة الرسمية فيها الأثمنة ديال المعقمات. طبعا، حديوي دارت الاعتذار، حيت تخلعات وحيت خافت لا هادشي يكونو عندو عواقب، غير هو مؤثرة بحالها ماخاصش طيح فبحال هاد الاخطاء بسباب الطمع، واكثرية فوضع بحال هذا اللي كتعيشو بلادنا. هادشي خاص تربا عليه بطريقة او باخرى. 
ليلى حديوي بغات تكحلها عماتها: ما كنتش عارفة الدولة محددة أسعار المعقمات والشركة قولباتني – فيديو